****

Európska únia

Európsky fond regionálneho

rozvoja

**Metodický pokyn CKO č. 5**

**verzia 8**

**Programové obdobie 2014 – 2020**

|  |  |
| --- | --- |
| **Vec:** | k určovaniu finančných opráv, ktoré má riadiaci orgán uplatňovať pri nedodržaní pravidiel a postupov verejného obstarávania |
| **Určené pre:** | Riadiace orgány  Sprostredkovateľské orgány |
| **Na vedomie:** | Certifikačný orgán  Orgán auditu  Gestori horizontálnych princípov  Úrad pre verejné obstarávanie |
| **Vydáva:** | Centrálny koordinačný orgán  Ministerstvo investícií, regionálneho rozvoja a informatizácie SR  v súlade s kapitolou 1.2, ods. 3, písm. b) Systému riadenia európskych štrukturálnych a investičných fondov |
| **Záväznosť:** | Metodický pokyn má záväzný charakter v celom svojom rozsahu. |
| **Počet príloh:** | 1 |
| **Dátum vydania:** | 05.05.2022 |
| **Dátum účinnosti:** | 17.06.2022 |
| **Schválil:** | JUDr. Denisa Žiláková  generálna riaditeľka sekcie centrálny koordinačný orgán |

**Obsah**

[Zoznam skratiek 1](#_Toc102580898)

[1 Úvod 2](#_Toc102580899)

[2 Všeobecné ustanovenia 3](#_Toc102580900)

[3 Zásady uplatňujúce sa pri určovaní výšky finančnej opravy 8](#_Toc102580901)

[4 Určenie ex ante finančnej opravy v prípade porušenia pravidiel a postupov verejného obstarávania 12](#_Toc102580902)

[5 Určenie ex post finančnej opravy v prípade porušenia pravidiel a postupov verejného obstarávania 15](#_Toc102580903)

[6 Záverečné ustanovenia 17](#_Toc102580904)

Zoznam skratiek

CKO Centrálny koordinačný orgán

CO Certifikačný orgán

EDA Európsky dvor audítorov

EK Európska komisia

EÚ Európska únia

Jednotná príručka Jednotná príručka pre žiadateľov/prijímateľov k procesu a kontrole verejného obstarávania/obstarávania

MF SR Ministerstvo financií SR

MP Metodický pokyn

NFP Nenávratný finančný príspevok

OA Orgán auditu

PO Programové obdobie

RO Riadiaci orgán

SO Sprostredkovateľský orgán pod riadiacim orgánom

SR Slovenská republika

Systém finančného riadenia Systém finančného riadenia štrukturálnych fondov, Kohézneho fondu a Európskeho námorného a rybárskeho fondu na programové obdobie 2014 – 2020

Systém riadenia EŠIF Systém riadenia európskych štrukturálnych a investičných fondov

SŽP/MSŽP súhrnná žiadosť o platbu/mimoriadna súhrnná žiadosť o platbu

ŠR Štátny rozpočet

Trestný zákon Zákon č. 300/2005 Z.z. Trestný zákon, v znení neskorších predpisov

ÚVO Úrad pre verejné obstarávanie

VO Verejné obstarávanie

Zákon o finančnej kontrole Zákon č. 357/2015 Z. z. o finančnej kontrole a audite a o zmene a doplnení niektorých zákonov v znení neskorších predpisov

Zákon o príspevku z EŠIF Zákon č. 292/2014 Z. z. o príspevku poskytovanom z európskych štrukturálnych a investičných fondov a o zmene a doplnení niektorých zákonov v znení neskorších predpisov

Zákon o RPVS Zákon č. 315/2016 Z. z. o registri partnerov verejného sektora a o zmene a doplnení niektorých zákonov v znení neskorších predpisov

Zmluva o NFP Zmluva o poskytnutí nenávratného finančného príspevku

ZVO Zákon č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov

ŽoNFP žiadosť o poskytnutie nenávratného finančného príspevku

ŽoP Žiadosť o platbu

1 Úvod

1. Ministerstvo investícií, regionálneho rozvoja a informatizácie SR (do 30.06.2020 Úrad podpredsedu vlády SR pre investície a informatizáciu) ako CKO vydáva tento Metodický pokyn k určovaniu finančných opráv, ktorý má riadiaci orgán uplatňovať pri nedodržaní pravidiel a postupov verejného obstarávania (ďalej aj „metodický pokyn“). V prípade projektov, u ktorých sa neuzatvára zmluva o NFP a NFP sa poskytuje len na základe rozhodnutia o schválení ŽoNFP (t.j. v prípadoch, kedy prijímateľ a poskytovateľ je tá istá osoba) postupuje RO obdobne ako v prípade zmluvy o NFP.
2. Cieľom tohto metodického pokynu je definovať základné pravidlá, ktorými sú RO zodpovedné za implementáciu operačných programov/programov cezhraničnej spolupráce v rámci PO 2014 -2020, povinné sa riadiť pri určovaní výšky vrátenia poskytnutého príspevku alebo jeho časti, alebo pri určovaní ex ante finančných opráv pri porušení pravidiel a postupov verejného obstarávania. Tento metodický pokyn zohľadňuje Rozhodnutie EK zo dňa 14.05.2019 č. C(2019) 3452 - *„Commission Decision laying down the guidelines for determining financial corrections to be made to expenditure financed by the Union for non-compliance with the applicable rules on public procurement*“ (ďalej len „Rozhodnutie EK“), ktorým EK dňa 14.05.2019 schválila v rámci jeho prílohy, usmernenie o určení finančných opráv uskutočňovaných pri nedodržaní pravidiel o verejnom obstarávaní. Predmetné rozhodnutie EK je určené pre zákazky, na ktoré sa vzťahujú smernice EÚ o verejnom obstarávaní a taktiež na zákazky, na ktoré sa úplne alebo čiastočne nevzťahujú smernice EÚ o verejnom obstarávaní.
3. Nakoľko určenie finančných opráv sa podľa kapitoly 3.3.7.1, ods. 1 Systému riadenia EŠIF riadi pravidlami, ktoré sú platné v čase vypracovania návrhu správy z kontroly, RO postupuje podľa metodického pokynu CKO č. 5, verzia 4 so zohľadnením zmien a doplnení uvedených v prílohe Rozhodnutia EK zo dňa 14.05.2019 č. C(2019) 3452, ak vypracoval návrh správy z kontroly/finančnej kontroly VO/obstarávania v období od 14.05.2019 do dátumu účinnosti verzie 5 tohto metodického pokynu. RO postupuje pri určovaní finančných opráv podľa tohto metodického pokynu od dátumu jeho účinnosti. V prípade zákaziek s nízkou hodnotou nad 30 000 eur, ktoré boli zadávané pred účinnosťou Systému riadenia EŠIF, verzia 10, postupuje RO pri určovaní finančných opráv podľa metodického pokynu CKO č. 5, verzia 5. V prípade zákaziek s nízkou hodnotou nad 50 000 eur, ktoré boli vyhlásené pred účinnosťou Systému riadenia EŠIF, verzia 11, postupuje poskytovateľ pri určovaní finančných opráv podľa MP CKO č. 5, verzia 6.
4. V prípade zmeny Rozhodnutia EK, alebo jeho nahradenia iným normatívnym právnym aktom EÚ upravujúcim problematiku určenia finančných opráv pri nedodržaní pravidiel a postupov verejného obstarávania sa do momentu účinnosti aktualizovanej verzie tohto metodického pokynu bude postupovať podľa aktuálne platného metodického pokynu CKO č. 5, so zohľadnením zmien a doplnení uvedených v predmetnom normatívnom právnom akte EÚ. V prípade zákaziek vyhlásených podľa zákona č. 25/2006 Z. z. o verejnom obstarávaní a o zmene a doplnení niektorých zákonov v znení neskorších predpisov, sa postupuje pri určení finančných opráv podľa prílohy Rozhodnutia EK zo dňa 19.12.2013 č. C(2013) 9527 a metodického pokynu CKO č. 5 (verzia 4).
5. Pravidlá podľa tohto metodického pokynu CKO č. 5 sa primerane použijú aj pre postup určovania finančných opráv pre zákazky vyhlásené podľa zákona č. 25/2006 Z. z. o verejnom obstarávaní a o zmene a doplnení niektorých zákonov v znení neskorších predpisov, ak je to pre prijímateľa výhodnejšie.
6. V prípade splnomocnenia zo strany RO na SO, je RO povinný zabezpečiť plnenie tohto metodického pokynu zo strany SO v rozsahu danom splnomocnením.

2 Všeobecné ustanovenia

1. Kontrola verejného obstarávania, ktorej predmetom je postup zadávania zákazky, preukázateľne začatý do 17. apríla 2016, sa vykoná podľa Systému riadenia EŠIF, verzia 3.
2. Kontrola verejného obstarávania, ktorej predmetom je postup zadávania zákazky, preukázateľne začatý po 17. apríli 2016, sa vykoná podľa Systému riadenia EŠIF, verzia 4 v znení ďalších aktualizácií a v prípade zistení porušenia pravidiel a postupov verejného obstarávania, ktoré mali alebo mohli mať vplyv na výsledok verejného obstarávania, sa určí výška vrátenia poskytnutého príspevku alebo jeho časti podľa prílohy č. 1 k tomuto metodickému pokynu.
3. RO vykonáva finančnú kontrolu (prvá ex ante kontrola sa nevykonáva podľa zákona o finančnej kontrole) dodržania pravidiel SR a EÚ pri obstarávaní tovarov, služieb, stavebných prác a súvisiacich postupov na základe zákona o finančnej kontrole vo fáze po podpise zmluvy o  NFP, ktorá zahŕňa kontrolu:
4. pravidiel a postupov stanovených ZVO (ďalej len „finančná kontrola VO“);
5. postupov pri obstaraní zákazky, na ktorú sa ZVO nevzťahuje, vrátane zákaziek vyhlásených osobou, ktorej verejný obstarávateľ poskytne viac ako 50 % alebo 50% a menej finančných prostriedkov na dodanie tovaru, uskutočnenie stavebných prác, poskytnutie služieb z NFP (ďalej len „finančná kontrola obstarávania“)
6. RO môže vykonávať kontrolu dodržania pravidiel SR a EÚ pri obstarávaní tovarov, služieb, stavebných prác a súvisiacich postupov vo fáze pred podpisom zmluvy o NFP, pričom nejde o kontrolu na základe zákona o finančnej kontrole, ktorá zahŕňa kontrolu:
7. pravidiel a postupov stanovených ZVO (ďalej len „kontrola VO“);
8. postupov pri obstaraní zákazky, na ktorú sa ZVO nevzťahuje (ďalej len „kontrola obstarávania“)
9. V zmysle článku 125 bodu 4 všeobecného nariadenia je zároveň RO zodpovedný za overenie súladu výdavkov s predpismi Európskej únie a všeobecne záväznými právnymi predpismi SR. Uvedená povinnosť sa teda vzťahuje aj na kontrolu/finančnú kontrolu VO a kontrolu/finančnú kontrolu obstarávania. Zároveň podľa článku 72 písm. h) všeobecného nariadenia majú systémy riadenia a kontroly zabezpečiť predchádzanie, zisťovanie a opravy nezrovnalostí vrátane podvodu a vymáhania neoprávnene vyplatených súm vrátane všetkých úrokov z omeškania.
10. Cieľom kontroly/finančnej kontroly VO a kontroly/finančnej kontroly obstarávania, je kontrola súladu finančnej operácie s právom SR a EÚ a usmerneniami a metodickými pokynmi CKO a RO.
11. RO vykonáva  finančnú kontrolu VO (prvá ex ante kontrola sa nevykonáva podľa zákona o finančnej kontrole) po podpise zmluvy o NFP v nasledovných krokoch uvedených v písmenách a) až d), a to v závislosti od finančného limitu zákazky:
12. Pred vyhlásením použitého postupu zadávania nadlimitnej zákazky alebo podlimitnej zákazky na stavebné práce. Prvá ex ante kontrola nie je povinná a prijímateľ sa môže dobrovoľne rozhodnúť predložiť dokumentáciu na prvú ex ante kontrolu na RO v prípade všetkých nadlimitných postupov zadávania zákaziek a podlimitných zákaziek na stavebné práce.
13. Po ukončení vyhodnotenia ponúk predložených uchádzačmi, avšak pred podpisom zmluvy medzi prijímateľom a úspešným uchádzačom v prípade nadlimitných zákaziek. Druhá ex ante kontrola nie je povinná a prijímateľ sa môže dobrovoľne rozhodnúť predložiť dokumentáciu na druhú ex ante kontrolu, ak ide o nadlimitnú zákazku, ktorá nie je predmetnom kontroly ÚVO podľa § 169 ods. 1 písm. a) až c) ZVO.
14. Po uzavretí zmluvy medzi prijímateľom a úspešným uchádzačom v prípade všetkých typov zákaziek – ex post kontrola (povinný typ kontroly).
15. Po podpise dodatku zmluvy medzi prijímateľom a úspešným uchádzačom – administratívna finančná kontrola po podpise dodatku je povinná (administratívna finančná kontrola pred podpisom dodatku s úspešným uchádzačom je predmetom kontroly RO v prípade, ak prijímateľ návrh dodatku dobrovoľne predloží na RO za účelom výkonu finančnej kontroly).
16. V zmysle Systému riadenia EŠIF, ak RO identifikuje nedodržanie pravidiel a postupov VO, ktoré mali alebo mohli mať vplyv na výsledok VO, identifikuje porušenie pravidiel stanovených v legislatíve SR a EÚ alebo porušenie pravidiel podľa Jednotnej príručky:
    1. v záveroch finančnej kontroly nepripustí výdavky súvisiace s verejným obstarávaním do financovania v plnom rozsahu, alebo
    2. postupuje v zmysle tohto metodického pokynu k určeniu finančných opráv za VO.
17. RO je oprávnený uplatniť finančné opravy v rámci týchto druhov kontroly VO definovaných v kapitole 3.3.7. Systému riadenia EŠIF:
18. druhá ex ante kontrola
19. štandardná ex post kontrola,
20. následná ex post kontrola,
21. kontrola zákaziek s nízkou hodnotou podľa § 117 ZVO,
22. kontrola VO v rámci ktorého viacerí prijímatelia nadobúdajú tovary, práce alebo služby prostredníctvom centrálnej obstarávacej organizácie podľa § 15 ods. 2 a ods. 4 ZVO,
23. kontrola VO v rámci schvaľovacieho procesu ŽoNFP,
24. kontrola verejného obstarávania národných projektov a veľkých projektov, ktoré sú súčasťou zoznamu projektov, kontrola projektov technickej pomoci, kontrola dopytovo-orientovaných projektov pred podpisom zmluvy o NFP,
25. kontrola verejného obstarávania realizovaného zjednodušeným postupom pre zákazky na bežne dostupné tovary a služby,
26. kontrola dodatkov pred podpisom (ak by nezrealizovanie zmien vyplývajúcich z dodatku preukázateľne spôsobilo nemožnosť splnenia pôvodnej zmluvy, alebo by táto skutočnosť znamenala pre prijímateľa neprimerané ťažkosti) /kontrola dodatkov po podpise.
27. RO nie je oprávnený uplatniť finančnú opravu v nasledovných druhoch kontroly/finančnej kontroly VO:
28. prvá ex ante kontrola,
29. kontrola verejného obstarávania po ukončení schvaľovacieho procesu ŽoNFP a pred podpisom zmluvy o NFP,
30. kontrola dodatkov pred podpisom (ak nie je splnená podmienka, že nezrealizovanie zmien vyplývajúcich z dodatku by preukázateľne spôsobilo nemožnosť splnenia pôvodnej zmluvy, alebo by táto skutočnosť znamenala pre prijímateľa neprimerané ťažkosti).
31. V prípade zistenia porušenia pravidiel a postupov VO pred podpisom zmluvy o NFP, sú pravidlá na uplatnenie finančných opráv nasledovné:
32. kontrola VO v rámci schvaľovacieho procesu ŽoNFP – RO je oprávnený uplatniť ex ante finančnú opravu, ktorá bude zohľadnená pri vydaní rozhodnutia o schválení ŽoNFP.
33. kontrola verejného obstarávania pred vydaním rozhodnutia o schválení ŽoNFP a pred podpisom zmluvy o NFP (kontrola verejného obstarávania národných projektov a veľkých projektov, ktoré sú súčasťou zoznamu projektov, kontrola projektov technickej pomoci, kontrola dopytovo-orientovaných projektov) – RO je oprávnený uviesť návrh výšky finančnej opravy v záveroch z kontroly verejného obstarávania, ktoré môžu mať formu návrhu správy/správy z kontroly, pričom výstup z takejto kontroly nie je návrhom správy/správou z kontroly podľa zákona o finančnej kontrole. Ex ante finančná oprava sa uplatní po podpise zmluvy o NFP, kedy je RO povinný vykonať administratívnu finančnú kontrolu VO podľa § 8 zákona o finančnej kontrole, ktorej výstupom bude návrh správy/správa z kontroly. V prípade, že RO v rámci výkonu kontroly pred podpisom zmluvy o NFP identifikuje závažné nedostatky, na základe ktorých nie je možné výdavky z predmetného VO pripustiť do financovania v plnom rozsahu, odporučí žiadateľovi/budúcemu žiadateľovi zopakovať proces VO.
34. kontrola verejného obstarávania po vydaní rozhodnutia o schválení ŽoNFP a súčasne pred podpisom zmluvy o NFP - RO nie je oprávnený uplatniť ex ante finančné opravy, nakoľko by sa výška schválených finančných prostriedkov nezhodovala s výškou finančných prostriedkov určených v rozhodnutí o schválení ŽoNFP. RO postupuje podľa metodiky stanovenej vo výzve, t.j. buď neuzavrie zmluvu o NFP, ak bola podmienka podpisu zmluvy o NFP naviazaná na kladný výsledok kontroly VO alebo umožní žiadateľovi zopakovať proces VO. Ak identifikované nedostatky, ktoré mali alebo mohli mať vplyv na výsledok VO je možné odstrániť, podmienka vo výroku rozhodnutia o schválení žiadosti o NFP naviazaná na kladný výsledok kontroly VO by nebola splnená, a teda nebola by uzavretá zmluva o NFP iba v prípade, ak protiprávny stav nebol v určenej lehote prijímateľom odstránený.
35. Finančné opravy sa s ohľadom na moment identifikovania nedostatku verejného obstarávania delia na:
36. ex ante,
37. ex post.
38. Ex ante finančná oprava je individuálne zníženie hodnoty deklarovaných výdavkov z dôvodu zistení porušenia legislatívy SR alebo EÚ, najmä v oblasti verejného obstarávania. Výška individuálnej ex ante finančnej opravy sa určí v zodpovedajúcej sume neoprávnených výdavkov, resp. ako percentuálna sadzba zo sumy oprávnených výdavkov zákazky v rámci schváleného NFP alebo jeho časti, a to vo fáze pred úhradou výdavkov súvisiacich s dotknutou zákazkou v ŽoP zo strany platobnej jednotky, v rámci ktorej boli nedostatky identifikované (v rámci druhej ex ante kontroly alebo ex post kontroly). Ex ante finančná oprava sa v súlade so Systémom finančného riadenia uplatňuje priebežne v každom dotknutom deklarovanom/nárokovanom výdavku v ŽoP, pričom prijímateľ musí preukázať 100 % finančné plnenie voči dodávateľovi. Výška navrhovanej ex ante finančnej opravy môže byť upravená v nadväznosti na výsledok prebiehajúceho konania (prebiehajúce posudzovanie súladu poskytovania príspevku s právnymi predpismi SR a EÚ a inými príslušnými podzákonnými predpismi, resp. zmluvami vykonávané vecne príslušnými orgánmi SR a EÚ, napr. ÚVO, Protimonopolný úrad SR, Európska komisia atď.), a to z dôvodu vzniku pochybností o správnosti, oprávnenosti a zákonnosti výdavkov.
39. Ex ante finančnú opravu podľa ods. 12 písm. a) tejto kapitoly môže RO aplikovať v štádiu druhej ex ante finančnej kontroly VO (pred podpisom zmluvy s úspešným uchádzačom) za predpokladu, že by opakovaním procesu VO vznikli dodatočné náklady a časové obmedzenia. Dôvody, ktoré je možné zohľadniť pri odôvodnení skutočnosti, že opakovaním procesu VO by vznikli dodatočné náklady a časové obmedzenia, sú najmä
40. riziko nesplnenia záväzku n+3, ak by reálne bolo ohrozené prepadnutie prostriedkov z fondov EÚ (spojené s rizikom, že budú prijímatelia oneskorene vyhlasovať verejné obstarávania),
41. ak ide o verejné obstarávania v rámci veľkých alebo národných projektov, ktoré zároveň ovplyvňujú aj implementáciu iných projektov (alebo aj projekty, ktoré nie sú z kategórie národných alebo veľkých projektov, ale ovplyvňujú iné projekty),
42. ak by opakovanie procesu VO ohrozilo časový harmonogram realizácie projektu (napr. nebolo by možné realizovať výdavky počas obdobia oprávnenosti),
43. ak by dodatočné náklady boli vyššie ako je suma ex ante finančnej opravy.

V prípade rozhodnutia RO uplatniť ex ante finančnú opravu pred podpisom zmluvy s úspešným uchádzačom je dôležité, aby RO uviedol konkrétne dôvody, na základe ktorých dospel k záveru, že opakovanie procesu VO by znamenalo dodatočné náklady a časové obmedzenia, pričom je potrebné zohľadniť všetky osobitné okolnosti daného prípadu a pre tieto účely sa použije aj odôvodnenie zo strany prijímateľa. Odôvodnenie k uplatneniu ex ante finančnej opravy v štádiu druhej ex ante kontroly musí byť súčasťou dokumentácie k zákazke VO. RO nie je oprávnený uplatniť ex ante finančnú opravu v rámci druhej ex ante kontroly v prípade, ak právoplatné rozhodnutie ÚVO zruší použitý postup zadávania zákazky. Možnosť uplatňovať ex ante finančné opravy pred podpisom zmluvy s úspešným uchádzačom vychádza z Prílohy Rozhodnutia EK, ktorým je Usmernenie o určení finančných opráv, ktoré je potrebné uplatňovať pri nedodržaní pravidiel verejného obstarávania.

1. Ex ante finančnú opravu podľa ods. 12 písm. a) tejto kapitoly môže RO aplikovať za predpokladu, že výdavky vychádzajúce z dotknutého verejného obstarávania neboli v čase zistenia nedostatku pripustené do financovania, t.j. nedošlo k ich schváleniu v SŽP/MSŽP certifikačným orgánom. Momentom „schválenia výdavkov v SŽP/MSŽP“, vzťahujúcim sa k nákladom projektu, ktoré vyplývajú z realizácie VO, sa myslí vo vzťahu k jednotlivým spôsobom financovania nasledovné:
2. Systém zálohových platieb – momentom schválenia SŽP/MSŽP, v ktorej je zahrnutá príslušná žiadosť o platbu (zúčtovanie ZP).
3. Systém predfinancovania – momentom schválenia SŽP/MSŽP, v ktorej je zahrnutá príslušná žiadosť o platbu (zúčtovanie predfinancovania).
4. Systém refundácie – momentom schválenia SŽP/MSŽP, v ktorej je zahrnutá príslušná žiadosť o platbu (priebežná platba).
5. V prípade, že v rámci výdavkov vychádzajúcich z dotknutého verejného obstarávania už došlo v zmysle predošlej definície k úhrade oprávnených výdavkov v ŽoP, RO uplatňuje ex post finančnú opravu a súčasne postupuje podľa § 41 a § 41a zákona o príspevku z EŠIF. Vo vzťahu k budúcim výdavkom nárokovaným v ďalších ŽoP, RO uplatňuje zodpovedajúcu ex ante finančnú opravu priebežne v každom dotknutom deklarovanom / nárokovanom výdavku v ŽoP, pričom prijímateľ musí preukázať 100 % finančné plnenie voči dodávateľovi. Percentuálna výška tejto ex ante finančnej opravy musí byť zhodná s určenou ex post finančnou opravou. RO zároveň zaznamená súvisiacu nezrovnalosť, resp. kombinovanú nezrovnalosť do systému ITMS2014+ podľa podmienok metodického usmernenia MF SR č. 2/2015 - U k nezrovnalostiam a finančným opravám v rámci finančného riadenia štrukturálnych fondov, Kohézneho fondu a Európskeho námorného a rybárskeho fondu na programové obdobie 2014 - 2020. Vo vzťahu k vysporiadaniu finančných vzťahov pri porušení pravidiel a postupov verejného obstarávania môže RO okrem vrátenia príspevku uplatniť aj postup vzájomného započítania pohľadávok podľa § 42 zákona o príspevku z EŠIF (v súlade so Systémom finančného riadenia EŠIF je úprava, resp. zníženie sumy deklarovaných výdavkov prijímateľa v predloženej ŽoP z titulu neoprávnených výdavkov schválených v predchádzajúcich ŽoP prijímateľa, t. j. uplatňovanie tzv. skrytého zápočtu neprípustné a ide o konanie RO v rozpore so zákonom o príspevku z EŠIF), resp. uzavrieť s prijímateľom dohodu o splátkach alebo dohodu o odklade plnenia podľa § 45 zákona o príspevku z EŠIF.
6. Ak RO zistí porušenie pravidiel a postupov verejného obstarávania, pri ktorom bolo oznámenie o vyhlásení verejného obstarávania, oznámenie použité ako výzva na súťaž alebo výzva na predkladanie ponúk odoslaná na uverejnenie do 17. apríla 2016, a porušenie malo alebo mohlo mať vplyv na výsledok verejného obstarávania, postupuje tento RO podľa zákona o príspevku z EŠIF účinného do 31. mája 2017.
7. Ak RO zistí porušenie pravidiel a postupov verejného obstarávania po 31. máji 2017, pri ktorom bolo oznámenie o vyhlásení verejného obstarávania, oznámenie použité ako výzva na súťaž alebo výzva na predkladanie ponúk odoslaná na uverejnenie po 17. apríli 2016, a porušenie malo alebo mohlo mať vplyv na výsledok verejného obstarávania, postupuje tento RO podľa zákona o príspevku z EŠIF účinného od 1. júna 2017.
8. Pod pojmom návrh správy z kontroly/správa z kontroly sa pre účely tohto metodického pokynu rozumie aj návrh čiastkovej správy z kontroly/čiastková správa z kontroly, ak je to relevantné.

3 Zásady uplatňujúce sa pri určovaní výšky finančnej opravy

1. RO je povinný pri určovaní výšky vrátenia poskytnutého príspevku alebo jeho časti postupovať podľa nasledovných zásad (týka sa primerane aj zákaziek, na ktoré sa ZVO nevzťahuje, vrátane zákaziek vyhlásených osobou, ktorej verejný obstarávateľ poskytne viac ako 50% alebo 50% a menej finančných prostriedkov na dodanie tovaru, uskutočnenie stavebných prác, poskytnutie služieb z NFP):
2. RO je povinný brať na zreteľ povahu, závažnosť, spôsob a následky zisteného porušenia VO,
3. **RO je povinný brať zreteľ na vplyv porušenia ZVO na výsledok VO a na dodržiavanie princípov rovnakého zaobchádzania, nediskriminácie, transparentnosti, hospodárnosti, efektívnosti a proporcionality a pri určovaní výšky finančných opráv postupuje podľa prílohy č. 1 k tomuto metodickému pokynu.** Závažnosť nedodržania pravidiel VO a súvisiaci finančný vplyv sa posudzujú s ohľadom na tieto faktory: úroveň hospodárskej súťaže (počet predložených ponúk), transparentnosť, proporcionalita a rovnaké zaobchádzanie. Ak má predmetný nesúlad odradzujúci účinok na potenciálnych uchádzačov/záujemcov alebo ak vedie k zadaniu zákazky inému uchádzačovi ako tomu, ktorému mala byť zadaná, je to silný ukazovateľ závažnosti porušenia. **Ak má porušenie len formálny charakter bez skutočného alebo možného vplyvu na výsledok VO, RO neurčuje finančnú opravu.** Vyššia sadzba finančnej opravy ako minimálna (10 % alebo 25 % alebo 100 %) sa spravidla aplikuje v prípadoch, keď v rámci finančnej kontroly VO boli zistené viaceré nedostatky, za ktoré by mala byť uložená finančná oprava. Najnižšiu sadzbu finančnej opravy je v prípade identifikácie viacerých zistení, ktoré mali alebo mohli mať vplyv na výsledok VO, možné určiť iba v prípade, ak skutkové okolnosti zistené pri kontrole zadávania zákazky takéto zníženie umožňujú, čo vyplýva z prílohy č. 1 k tomuto metodickému pokynu.
4. RO využíva pri určovaní výšky vrátenia poskytnutého príspevku alebo jeho časti metódu výpočtu výšky vrátenia poskytnutého príspevku alebo jeho časti prostredníctvom percentuálnej sadzby podľa vzorca (Vvp = V% x Vov x Vs%) bližšie uvedeného v ods. 3 tejto kapitoly,
5. pri určení percentuálnej sadzby vychádza RO z prílohy č. 1, ktorá je neoddeliteľnou súčasťou tohto metodického pokynu. Príloha č. 1 sa primerane použije aj v prípade identifikovania nedostatkov pri kontrole obstarávania,
6. zistenia nedostatkov VO, ktoré nie sú zaradené do prílohy č. 1, by sa mali riešiť v súlade so zásadou proporcionality a podľa možnosti analogicky s typmi nedostatkov uvedenými v prílohe tohto metodického pokynu; v prípade zistenia porušení pravidiel a  postupov pri obstarávaní zákaziek, na ktoré sa pôsobnosť ZVO nevzťahuje (týka sa aj zákaziek zadávaných osobou, ktorej poskytne verejný obstarávateľ viac ako 50% alebo 50% a menej finančných prostriedkov na dodanie tovaru, uskutočnenie stavebných prác a poskytnutie služieb z NFP), RO na základe analógie a proporcionality postupuje podľa tohto metodického pokynu a finančné opravy uplatní podľa prílohy č. 1 tohto metodického pokynu (príklad: ak pri zákazke, na ktorú sa nevzťahuje pôsobnosť ZVO, bol realizovaný prieskum trhu a výzva na predkladanie ponúk obsahovala nedostatočný opis predmetu zákazky, uplatní sa finančná oprava za typ porušenia č. 13 podľa prílohy č. 1 k metodickému pokynu; ak boli vo výzve na predkladanie ponúk určené diskriminačné podmienky účasti, uplatní sa finančná oprava za typ porušenia č. 11 alebo č. 12 podľa prílohy č. 1 k metodickému pokynu; ak neboli ponuky (predložené v rámci prieskumu trhu) vyhodnocované v súlade s pravidlami uvedenými vo výzve na predkladanie ponúk, uplatní sa finančná oprava za typ porušenia č. 19 podľa prílohy č. 1 k metodickému pokynu; ak bol uzavretý dodatok, ktorým sa mení podstatným spôsobom predmet zákazky, uplatní sa finančná oprava za typ porušenia č. 28 podľa prílohy č. 1 k metodickému pokynu atď.);
7. percentuálna sadzba uplatnená vo vzťahu k porušeniu ZVO je stanovená ako maximálna, t.j. RO nemôže  aplikovať vyššiu sadzbu ako je určená v tomto metodickom pokyne, okrem najvážnejších prípadov, keď nedostatok priamo a preukázateľne zvýhodňuje konkrétneho uchádzača, alebo bol právoplatným rozhodnutím súdu preukázaný trestný čin podvodu vzťahujúci sa na dané verejné obstarávanie (§ 221 Trestného zákona) alebo trestný čin subvenčného podvodu (§ 225 Trestného zákona) alebo trestný čin poškodzovania finančných záujmov Európskych spoločenstiev (§ 261 Trestného zákona) alebo trestný čin machinácie pri verejnom obstarávaní a verejnej dražbe (§ 266 Trestného zákona). V týchto prípadoch je RO oprávnený určiť finančnú opravu 100 %, t.j. vylúčiť predmetné verejné obstarávanie z financovania v plnom rozsahu,
8. ak RO identifikuje pri výkone finančnej kontroly / kontroly VO alebo obstarávania neoprávnené výdavky (napr. nehospodárne výdavky), ktoré sa viažu k výsledku zadávania zákazky a zároveň identifikuje porušenie pravidiel a postupov VO alebo obstarávania, ktoré mali alebo mohli mať vplyv na výsledok zadávania zákazky, zníži výšku oprávnených výdavkov o identifikované neoprávnené výdavky a zodpovedajúcu finančnú opravu za porušenie pravidiel a postupov VO alebo obstarávania uplatní zo sumy oprávnených výdavkov, ktoré už boli znížené o neoprávnené výdavky; v prípade, ak už bola uplatnená ex ante finančná oprava za porušenie pravidiel a postupov VO alebo obstarávania a neoprávnené výdavky boli identifikované v rámci následného auditu a kontroly, finálna výška finančnej opravy bude určená s ohľadom na pravidlo podľa prvej vety v tomto odseku g),
9. ak RO v štádiu druhej ex ante kontroly alebo ex post kontroly VO alebo obstarávania identifikuje nedostatok, ktorý je, resp. v prípade uzavretia zmluvy bude porušením § 11 ZVO (absencia zápisu v registri partnerov verejného sektora v prípade úspešného uchádzača alebo subdodávateľa úspešného uchádzača v čase uzavretia dodávateľskej zmluvy, ak mali byť zapísaní alebo konečným užívateľom výhod úspešného uchádzača alebo subdodávateľa je niektorý z verejných funkcionárov podľa § 11 ods. 1 písm. c) ZVO – týka sa aj konečných užívateľov výhod subdodávateľa tohto uchádzača, ktorý má povinnosť zápisu do RPVS), prijímateľ je povinný vyzvať úspešného uchádzača alebo jeho subdodávateľa na zápis do registra partnerov verejného sektora alebo na úpravu zápisu konečných užívateľov výhod tak, aby boli splnené podmienky podľa § 11 ods. 1 písm. c) ZVO. Ak úspešný uchádzač alebo jeho subdodávateľ nebude v dodatočne určenej primeranej lehote zapísaný v registri partnerov verejného sektora, resp. nebola vykonaná úprava zápisu konečných užívateľov výhod tak, aby boli splnené podmienky podľa § 11 ods. 1 písm. c) ZVO, RO v prípade ex post kontroly nepripustí výdavky z VO alebo obstarávania do financovania v plnej výške a v prípade druhej ex ante kontroly odporučí zrušiť použitý postup zadávania zákazky alebo odporučí uzavrieť zmluvu s uchádzačom, ktorý bol vyhodnotený ako druhý v poradí (ak spĺňa všetky podmienky pre účely uzavretia dodávateľskej zmluvy); ak bol nedostatok týkajúci sa absencie zápisu v registri partnerov verejného sektora identifikovaný počas plnenia zákazky a po zaradení výdavkov zo zákazky do ŽoP (napr. v rámci opätovného výkonu administratívnej finančnej kontroly VO) alebo počas plnenia zákazky a po zaradení výdavkov zo zákazky do ŽoP sa konečným užívateľom výhod stal verejný funkcionár podľa § 11 ods. 1 písm. c) ZVO (napr. došlo k zmene subdodávateľa, ktorý nebol zapísaný v registri partnerov verejného sektora a mal byť zapísaný), výdavky RO kvalifikuje ako neoprávnené v plnej výške od toho momentu, kedy neboli splnené podmienky podľa § 11 ZVO, pričom nedostatok nebol odstránený pred ukončením administratívnej finančnej kontroly ŽoP obsahujúcej výdavky zo zákazky. Ďalšie výdavky zo zákazky, ktoré budú zaradené do ŽoP môžu byť kvalifikované ako oprávnené (ak neboli identifikované iné nedostatky, ktoré majú vplyv na oprávnenosť výdavkov) iba v prípade, ak úspešný uchádzač alebo jeho subdodávateľ sa v dodatočne určenej primeranej lehote zapísal do registra partnerov verejného sektora, resp. keď koneční užívatelia výhod nie sú verejnými funkcionármi podľa § 11 ods. 1 písm. c) ZVO.
10. suma na vrátenie v žiadosti o vrátenie finančných prostriedkov sa vzťahuje na príslušnú sumu poskytnutého nenávratného finančného príspevku prijímateľovi, resp. uhradené oprávnené výdavky v ŽoP, pričom pri vzájomnom započítavaní pohľadávok sa postupuje výlučne podľa § 42 zákona o príspevku z EŠIF a podľa Systému finančného riadenia.
11. ex ante finančná oprava predstavuje % sadzbu aplikovanú na hodnotu výdavkov, o ktoré bude znížená každá žiadosť o platbu, v rámci ktorej budú predmetné výdavky deklarované a vzťahuje sa zásadne na výdavky z realizácie výsledku chybného verejného obstarávania,
12. v prípade, že v rámci percentuálnej sadzby uplatnenej vo vzťahu k porušeniu je uvedená možnosť zníženia tejto percentuálnej sadzby podľa prílohy č. 1 k tomuto metodickému pokynu na nižšiu hodnotu podľa závažnosti, je RO oprávnený znížiť túto sadzbu, ak je splnená podmienka, že skutkové okolnosti zistené pri kontrole zadávania zákazky takéto zníženie umožňujú. V prípade porušenia č. 20 (Nedodržiavanie zásady transparentnosti a/alebo rovnakého zaobchádzania počas postupu zadávania zákazky) alebo v prípade, že skutkové okolnosti zistené pri kontrole zákazky nie sú uvedené v prílohe č. 1 tohto metodického pokynu pri popise daného typu porušenia, musí RO akékoľvek zníženie výšky finančnej opravy riadne odôvodniť s ohľadom na zásady uvedené v písm. a) a b), pričom odôvodnenie zníženia sadzby finančnej opravy môže byť relevantné napr. v prípade vyššieho počtu predložených ponúk, absencie cezhraničného záujmu o zákazku VO, absencie uplatnených revíznych postupov alebo žiadosti o vysvetlenie vo vzťahu ku skutočnosti, ktorá predstavuje identifikovaný nedostatok. V prípade odôvodnenia zníženia sadzby finančnej opravy sa odporúča uviesť viac relevantných dôvodov a zohľadniť osobitné okolnosti daného postupu zadávania zákazky.
13. v prípade zistenia viacerých porušení uvedených v prílohách tohto metodického pokynu je RO povinný **uplatniť jednu percentuálnu sadzbu**, a to takú, ktorá sa vzťahuje na porušenie s vyššou sadzbou, teda finančné opravy sa nespočítavajú. (napr. ak pre jedno porušenie určí RO sadzbu 5 % a pre druhé porušenie určí sadzbu 25 %, ako výsledná sa bude aplikovať sadzba 25 %);
14. určená výška finančnej opravy sa uplatňuje aj na všetky ďalšie výdavky viažuce sa k postupu zadávania zákazky, v rámci ktorého boli identifikované zistenia s vplyvom alebo možným vplyvom na jej výsledok (uvedené sa týka aj dodatkov k takejto zmluve/rámcovej dohode);
15. konečné určenie výšky vrátenia požadovaného/schváleného príspevku alebo jeho časti a zodpovednosť za takéto určenie je v kompetencii RO príslušného operačného programu, pričom ten je povinný postupovať v zmysle vyššie uvedených zásad. Pokiaľ je na základe zistení iných kontrolných orgánov (CO, OA, audit EK, EDA a iných) navrhnutá určitá % finančná oprava, RO by mal toto odporúčanie rešpektovať a určiť rovnaké % finančnej opravy aj v rámci vlastných záverov z kontroly VO, ktoré predkladá prijímateľovi,
16. Pri výpočte výšky vrátenia poskytnutého príspevku alebo jeho časti je RO povinný využiť metódu výpočtu výšky vrátenia poskytnutého príspevku alebo jeho časti prostredníctvom percentuálnej sadzby. Pri tomto spôsobe výpočtu vychádza RO z percentuálnej sadzby uvedenej v prílohe tohto metodického pokynu, výšky výdavkov uznaných ako oprávnených zo strany RO vzťahujúcich sa ku konkrétnej zákazke a miery spolufinancovania zo zdrojov EÚ a ŠR. V prípade, že zákazka je rozdelená na časti podľa § 28 ZVO alebo zákazky sú zadávané na základe rámcovej dohody, pričom zistenie porušenia pravidiel a postupov verejného obstarávania, ktoré malo alebo mohlo mať vplyv na výsledok verejného obstarávania, sa vzťahuje na časť zákazky, resp. iba na čiastkovú zákazku zadávanú na základe rámcovej dohody, výpočet finančnej opravy vychádza z výšky výdavkov uznaných ako oprávnených zo strany RO vzťahujúcich sa ku konkrétnej časti zákazky, resp. čiastkovej zákazke zadávanej na základe rámcovej dohody a miery spolufinancovania zo zdrojov EÚ a ŠR.
17. RO postupuje podľa nasledovného spôsobu výpočtu:

**Vvp = V% x Vov x Vs%**

Vvp – výška vrátenia poskytnutého príspevku alebo jeho časti, resp. výška ex ante finančnej opravy,

V% - percentuálna sadzba uplatnená vo vzťahu k porušeniu,

Vov– výška výdavkov, uznaných ako oprávnené zo strany RO vo vzťahu ku konkrétnej zákazke,

Vs%- miera spolufinancovania EÚ a ŠR vo vzťahu k predmetnej zákazke.

**Príklad:**

*Prijímateľ predložil výdavky vzťahujúce sa k zákazke vo výške 100 000 €, ktorá bola zo 100 % určená iba na realizáciu predmetného projektu, t.j. tieto výdavky predstavujú oprávnené výdavky na realizáciu predmetného projektu. V jednotlivých ŽoP predložil výdavky vo výške 35 000 €, pričom RO po vykonaní administratívnej finančnej kontroly ŽoP uzná za oprávnené len výdavky vo výške 20 000 € , ktoré budú následne zo strany RO uhradené/zúčtované. Výška spolufinancovania vo vzťahu k projektu je 85% EÚ a 10% ŠR (t.j. výška NFP je 95 % z celkových oprávnených výdavkov), pričom vlastné zdroje prijímateľa tvoria 5%. Následne zistí RO porušenie ZVO, na ktoré bude naviazaná percentuálna sadzba v zmysle prílohy (napr. 25 %).*

*Výška vrátenia poskytnutého príspevku alebo jeho časti sa teda vypočíta nasledovne:*

*25 % x 20 000 € x 95 % = 4 750 €.*

4 Určenie ex ante finančnej opravy v prípade porušenia pravidiel a postupov verejného obstarávania

1. RO v rámci finančnej kontroly VO pred podpisom zmluvy/po podpise zmluvy prijímateľa s úspešným uchádzačom, v prípade identifikovania porušenia ZVO, určí výšku ex ante finančnej opravy, pričom na jej aplikovanie musia byť splnené nasledujúce podmienky (týka sa primerane aj zákaziek, na ktoré sa ZVO nevzťahuje, vrátane zákaziek vyhlásených osobou, ktorej verejný obstarávateľ poskytne viac ako 50% alebo 50% a menej finančných prostriedkov na dodanie tovaru, uskutočnenie stavebných prác, poskytnutie služieb z NFP):
2. prijímateľ písomne súhlasí s navrhovanou ex ante finančnou opravou[[1]](#footnote-2).
3. RO nie je povinný uzavrieť dodatok k zmluve o NFP v prípade každého uplatnenia ex ante finančnej opravy. RO zohľadní uplatnené výšky ex ante finančných opráv následne, ak sa vyskytne iný dôvod na zmenu zmluvy o NFP (na uzavretie dodatku k zmluve o NFP[[2]](#footnote-3)) a zároveň si určí pravidlá na frekvenciu zmien zmluvy o NFP z titulu uplatnenia ex ante finančných opráv vo svojej riadiacej dokumentácii (napr. v nadväznosti na výšku uplatnených ex ante finančných opráv alebo počet VO dotknutých ex ante finančnou opravou). Podrobnosti náležitostí a obsahu tohto dodatku sú uvedené v ods. 11 tejto kapitoly. V prípade výdavkov z verejného obstarávania, ktoré bolo financované aj v programovom období 2007-2013 (týka sa najmä fázovaných projektov), zohľadní RO ex ante finančnú opravu už pri vydaní rozhodnutia o schválení ŽoNFP. RO tak v konaní o ŽoNFP zohľadňuje, že predmetom žiadosti je aj financovanie výdavkov z verejného obstarávania, ktoré bolo financované v programovom období 2007-2013. Svoje rozhodnutie a nevyhnutnosť financovania takýchto výdavkov aj v programovom období 2014-2020 je RO povinný riadne odôvodniť. Ak RO pri FK VO zistí nedostatky spojené s vyššou % sadzou finančnej opravy, ako bola uplatnená v programovom období 2007-2013, prijme alebo iniciuje opatrenia vo vzťahu k vysporiadaniu neoprávnených výdavkov z programového obdobia 2007-2013.
4. prijímateľ preukáže, že disponuje finančnými zdrojmi, ktorými zabezpečí úhradu budúcich neoprávnených výdavkov minimálne vo výške navrhovanej ex ante finančnej opravy. Je v kompetencii RO určiť spôsob preukázania zabezpečenia spolufinancovania zo strany prijímateľa. RO pri určení spôsobu preukázania spolufinancovania zohľadní najmä výšku udelenej finančnej opravy, stav realizácie projektu, charakter prijímateľa a pod.
5. v prípade, že v danej veci určenia ex ante finančnej opravy je prijímateľom rozpočtová alebo príspevková organizácia niektorého z ústredných orgánov štátnej správy, je potrebné nad rámec preukázania dostatočných finančných zdrojov podľa písm. c) tohto odseku predložiť aj písomné súhlasné stanovisko zriaďovateľa s navrhovanou ex ante finančnou opravou.
6. v prípade, že prijímateľ súhlasí s navrhovanou ex ante finančnou opravou, ktorú RO určil v rámci druhej ex ante kontroly, predloží prijímateľ odôvodnenie, že opakovaním procesu VO by vznikli dodatočné náklady a časové obmedzenia, čo predstavuje podmienku na uplatnenie ex ante finančnej opravy.
7. RO je povinný pri určovaní výšky sadzby ex ante finančnej opravy riadiť sa a postupovať v zmysle kapitoly 3 tohto metodického pokynu.
8. V rámci určenia ex ante finančnej opravy RO vypracuje návrh správy z kontroly, v ktorej zároveň určí lehotu na podanie námietok, s ktorými je RO povinný sa vysporiadať. Lehota na podanie námietok je min. 5, max. 10 pracovných dní od doručenia návrhu správy z kontroly. Súčasťou návrhu správy z kontroly môže byť okrem povinných náležitostí aj:
   1. návrh percentuálnej sadzby finančnej opravy, ktorá bude vyjadrovať mieru zníženia oprávnených výdavkov týkajúcich sa daného verejného obstarávania,
   2. identifikácia čísla, názvu a popisu porušenia v zmysle prílohy tohto metodického pokynu, alebo prílohy k Rozhodnutiu EK.
9. V prípade, že prijímateľ zašle v určenej lehote námietky voči zisteniam uvedeným v návrhu správy z kontroly, je RO povinný ich vyhodnotiť a v prípade ich úplnej alebo čiastočnej opodstatnenosti, zohľadniť ich v správe z kontroly. Ak RO námietky vyhodnotí ako neopodstatnené, uvedie ich spolu s odôvodnením v správe z kontroly ako neopodstatnené. V prípade, že námietky prijímateľa neboli podané alebo boli podané po lehote, vypracuje RO správu z kontroly. Správa z kontroly musí obsahovať všetky náležitosti podľa zákona o finančnej kontrole, vrátane identifikovaných nedostatkov pravidiel a postupov VO, odporúčaní navrhnutých na nápravu zistených nedostatkov a na odstránenie príčin ich vzniku a v prípade nedostatkov, ktoré mali alebo mohli mať vplyv na výsledok VO:
   1. percentuálnu sadzbu finančnej opravy, ktorá bude vyjadrovať mieru zníženia oprávnených výdavkov týkajúcich sa daného verejného obstarávania,
   2. identifikácia čísla, názvu a popisu porušenia v zmysle prílohy tohto metodického pokynu, alebo prílohy k Rozhodnutiu EK,
   3. zdôvodnenie zníženia výšky finančnej opravy v prípade, ak RO uplatní nižšiu sadzbu finančnej opravy (ak to príloha tohto metodického pokynu alebo príloha k Rozhodnutiu EK umožňuje)
   4. odporúčanie na vyjadrenie písomného súhlasu s navrhovanou výškou finančnej opravy v lehote stanovenej RO (max. 7 pracovných dní od doručenia správy z kontroly). V rovnakej lehote je prijímateľ povinný doručiť doklady podľa ods. 1 písm. b) až e), ak je to relevantné.
10. V prípade, že prijímateľ písomne akceptuje navrhovanú ex ante finančnú opravu a zároveň sú splnené podmienky uvedené v ods. 1 tejto kapitoly, RO uplatní finančnú opravu podľa pravidiel uvedených v kapitole 2 tohto metodického pokynu. RO nie je povinný aplikovať záväzné podmienky určenia ex ante finančnej opravy uvedené v ods. 1, písm. b) až d) tejto kapitoly, pokiaľ sa dané zistenia týkajú zákazky podľa § 117 ZVO alebo zákaziek podľa § 1 ods. 15 ZVO (týka sa aj zákaziek zadávaných osobou, ktorej verejný obstarávateľ poskytne viac ako 50% alebo 50% a menej finančných prostriedkov na dodanie tovaru, uskutočnenie stavebných prác, poskytnutie služieb z NFP, ktoré spĺňajú podmienky podľa § 1 ods. 15 ZVO). Aj v týchto prípadoch je RO povinný vyžiadať si od prijímateľa súhlas s navrhovanou ex ante finančnou opravou.
11. Vyjadrenie súhlasu s návrhom ex ante finančnej opravy je možné vyžadovať po ukončení administratívnej finančnej kontroly v čase, keď RO s prijímateľom rieši opatrenia na odstránenie identifikovaných nedostatkov. Zároveň je možné súhlas s návrhom ex ante finančnej opravy vyžadovať aj v súvislosti s kontrolou verejných obstarávaní pred podpisom zmluvy o NFP pri projektoch financovaných aj v programovom období 2007-2013, za podmienok uvedených v ods. 1 písm. b) tejto kapitoly.
12. V prípade, že prijímateľ nesplní podmienku uvedenú v ods. 1 písm. a), c), d) tejto kapitoly, t.j. neakceptuje navrhovanú finančnú opravu, RO postupuje podľa článku 3, ods. 25 Všeobecných zmluvných podmienok k Zmluve o poskytnutí NFP (Vzor CKO č. 28), podľa ktorého poskytovateľ nepripustí výdavky vzniknuté na základe VO, v rámci ktorého boli identifikované nedostatky, ktoré mali alebo mohli mať vplyv na jeho výsledok, do financovania tým spôsobom, že nie je povinný preplatiť žiadosť o platbu v rozsahu takýchto výdavkov, ak neboli splnené podmienky na určenie ex ante finančnej opravy.
13. Udelením ex ante finančnej opravy nie je dotknutá možnosť RO udeliť finančnú opravu v zmysle kapitoly 2, ods. 16 tohto metodického pokynu, ako ani povinnosť prijímateľa túto finančnú opravu vysporiadať.
14. Postup uvedený v tejto časti metodického pokynu aplikuje RO primerane aj na kontrolu dodatkov k už uzatvoreným zmluvám.
15. V nasledovných prípadoch je na rozhodnutí RO, či stanoví ex ante finančnú opravu alebo nepripustí výdavky do financovania v plnom rozsahu:
16. keď RO identifikuje porušenia pravidiel a postupov vo verejnom obstarávaní v rámci svojej kontroly vo fáze pred uzavretím zmluvy s úspešným uchádzačom, pričom prijímateľ nedodrží zmluvnú povinnosť neuzavrieť zmluvu s úspešným uchádzačom do ukončenia predmetnej kontroly RO,
17. prijímateľ vyhlási VO pred riadnym ukončením prvej ex ante kontroly alebo uzavrie zmluvu pred ukončením druhej ex ante kontroly, pričom pri ďalšej kontrole RO zistí pri tomto VO nedostatky, ktoré majú alebo mohli mať vplyv na výsledok VO,
18. prijímateľ vyhlási verejné obstarávanie v znení, ktoré je v rozpore s požiadavkami RO vyplývajúcimi z výsledkov prvej ex ante kontroly, resp. ktoré je v rozpore  
    so znením dokumentácie, ktorá bola predmetom prvej ex ante kontroly, pričom v rámci ďalšej kontroly RO zistí pochybenie, ktoré malo alebo mohlo mať vplyv na výsledok VO a toto pochybenie je súvisiace s týmto rozporom.
19. RO a prijímateľ si v dodatku k zmluve o NFP v zmysle ods. 1 písm. b) tejto kapitoly upravia najmä vyčíslenie oprávnených výdavkov, povinnosti súvisiace s predkladaním ŽoP znížených o príslušnú finančnú opravu, t.j. z dôvodu zachovania auditnej stopy RO zabezpečí, že prijímateľ si bude v ŽoP nárokovať na preplatenie (stĺpec „Suma žiadaná na preplatenie (suma nárokovaných finančných prostriedkov / deklarovaných výdavkov predložená prijímateľom/partnerom v ŽoP (v EUR)“) len takú výšku výdavkov, ktorá bude znížená o výšku ex ante finančnej opravy, zároveň prijímateľ v ŽoP (stĺpec „Suma nežiadaná na preplatenie“) uvedie výšku ex ante finančnej opravy, o ktorú bol výdavok znížený a identifikuje nežiadanú sumu (stĺpec „Druh neoprávneného výdavku“), pomerné zaradenie nepriamych výdavkov za príslušné služby verejného obstarávania medzi neoprávnené atď. Súčasťou dodatku k zmluve o NFP bude aj upozornenie prijímateľa, že na základe výsledkov zistení kontrolných subjektov (audit EK, vládny audit, certifikačné overovanie) môže byť výška finančnej opravy zmenená (zvýšená). Na finančnú sumu, ktorá vznikne z rozdielu oprávnených a neoprávnených výdavkov na základe vyčíslenia finančnej opravy nemá prijímateľ právny nárok.

5 Určenie ex post finančnej opravy v prípade porušenia pravidiel a postupov verejného obstarávania

1. Ex post finančnú opravu aplikuje RO v prípade, ak pri kontrole VO zistí porušenie pravidiel a postupov verejného obstarávania, resp. porušenie legislatívy SR a EÚ, pričom v zmysle tohto metodického pokynu už došlo k úhrade súvisiacich výdavkov v rámci ŽoP. Pri tomto postupe je RO povinný postupovať v zmysle § 41 a § 41a zákona o príspevku z EŠIF a súčasne pri určení výšky % finančnej opravy podľa tohto metodického pokynu.
2. Postup RO je v zmysle príslušných ustanovení § 41 zákona o príspevku z EŠIF nasledovný, ak ide o nadlimitnú zákazku alebo podlimitnú zákazku VO:
   1. Ak RO na základe vlastného podnetu alebo podnetu iného orgánu (napr. zistenie vládneho auditu, auditu EK, certifikačné overovanie, mediálny podnet a pod.) zistí porušenie VO, ktoré malo alebo mohlo mať vplyv na výsledok verejného obstarávania, vyzve prijímateľa na vrátenie poskytnutého príspevku alebo jeho časti na predmet zákazky. Výzve RO predchádza vykonanie opätovnej finančnej kontroly v súlade s ustanoveniami zákona o finančnej kontrole. Z tejto kontroly vyhotovuje RO návrh správy z kontroly a po vysporiadaní sa RO s prípadnými námietkami prijímateľa, následne vyhotovuje správu z kontroly.
   2. Výzvu na vrátenie finančných prostriedkov ako aj zaevidovanie nezrovnalosti vykoná RO v súlade s príslušnými ustanoveniami usmernenia MF SR o nezrovnalostiach a finančných opravách.
   3. Pri určení výšky finančnej opravy je RO povinný postupovať podľa kapitoly 2 tohto metodického pokynu a prílohy č. 1 k tomuto metodickému pokynu.
   4. Pokiaľ prijímateľ nevráti na základe výzvy podľa ods. 2, písm. a) tejto kapitoly v určenej lehote požadovaný príspevok, RO podá podnet na ÚVO podľa § 169 ods. 2 písm. c) ZVO alebo § 177 ods. 1 ZVO. Ak iný orgán ako RO zistí porušenie pravidiel a postupov VO a RO s týmto zistením nesúhlasí, podá podnet na ÚVO podľa § 169 ods. 2 písm. c) ZVO alebo § 177 ods. 1 ZVO.
   5. Ak bolo na základe podnetu RO podľa ods. 2, písm. d) tejto kapitoly zo strany ÚVO zistené porušenie pravidiel a postupov verejného obstarávania uvedené v rozhodnutí, ktoré malo alebo mohlo mať vplyv na výsledok verejného obstarávania, a RO za takéto porušenie vyzval prijímateľa prostredníctvom žiadosti o vrátenie vrátiť poskytnutý príspevok alebo jeho časť vzťahujúci sa na predmet zákazky, RO podá podnet správnemu orgánu na konanie podľa § 41 ods. 5 a ods. 6 zákona o príspevku EŠIF. Správny orgán na základe tohto podnetu rozhodne o vrátení sumy uvedenej v žiadosti o vrátenie.
   6. Ak bolo na základe podnetu RO podľa ods. 2, písm. d) tejto kapitoly zo strany ÚVO zistené porušenie pravidiel a postupov verejného obstarávania uvedené v rozhodnutí, ktoré malo alebo mohlo mať vplyv na výsledok verejného obstarávania, a RO za takéto porušenie nevyzval prijímateľa prostredníctvom žiadosti o vrátenie vrátiť poskytnutý príspevok alebo jeho časť vzťahujúci sa na predmet zákazky, RO vykoná opätovnú finančnú kontrolu VO v súlade so zákonom o finančnej kontrole, v rámci ktorej zohľadní porušenia pravidiel a postupov VO, ktoré identifikoval ÚVO ako porušenia, ktoré mali alebo mohli mať vplyv na výsledok VO a vypracuje návrh správy z kontroly. V prípade, že prijímateľ zašle v určenej lehote námietky voči zisteniam uvedeným v návrhu správy z kontroly, je RO povinný ich vyhodnotiť a v prípade ich úplnej alebo čiastočnej opodstatnenosti, zohľadniť ich v správe z kontroly. Ak RO námietky vyhodnotí ako neopodstatnené, uvedie ich spolu s odôvodnením v správe z kontroly ako neopodstatnené. V prípade, že námietky prijímateľa neboli podané alebo boli podané po lehote, vypracuje RO správu z kontroly. RO bezodkladne po vydaní správy z kontroly vyzve prijímateľa prostredníctvom žiadosti o vrátenie vrátiť poskytnutý príspevok alebo jeho časť vzťahujúci sa na predmet zákazky. Ak prijímateľ nevráti poskytnutý príspevok alebo jeho časť na základe žiadosti o vrátenie, RO podá podnet správnemu orgánu na konanie podľa § 41 ods. 5 a ods. 6 zákona o príspevku EŠIF. Správny orgán na základe tohto podnetu rozhodne o vrátení sumy uvedenej v žiadosti o vrátenie.
   7. V prípade, že ÚVO vykoná kontrolu VO, pričom však táto kontrola nie je vykonaná na základe podnetu RO, t. j. nesúvisí s výzvou uvedenou v ods. 2, písm. d) tejto kapitoly a v prípade, že ÚVO v rozhodnutí uvedie porušenia, ktoré mali alebo mohli mať vplyv na výsledok VO, RO vykoná opätovnú finančnú kontrolu VO v súlade so zákonom o finančnej kontrole, v rámci ktorej zohľadní porušenia pravidiel a postupov VO, ktoré identifikoval ÚVO ako porušenia, ktoré mali alebo mohli mať vplyv na výsledok VO a vypracuje návrh správy z kontroly. V prípade, že prijímateľ zašle v určenej lehote námietky voči zisteniam uvedeným v návrhu správy z kontroly, je RO povinný ich vyhodnotiť a v prípade ich úplnej alebo čiastočnej opodstatnenosti, zohľadniť ich v správe z kontroly. Ak RO námietky vyhodnotí ako neopodstatnené, uvedie ich spolu s odôvodnením v správe z kontroly ako neopodstatnené. V prípade, že námietky prijímateľa neboli podané alebo boli podané po lehote, vypracuje RO správu z kontroly. RO bezodkladne po vydaní správy z kontroly vyzve prijímateľa prostredníctvom žiadosti o vrátenie vrátiť poskytnutý príspevok alebo jeho časť vzťahujúci sa na predmet zákazky. Ak prijímateľ nevráti poskytnutý príspevok alebo jeho časť na základe žiadosti o vrátenie, RO podá podnet správnemu orgánu na konanie podľa § 41 ods. 5 a ods. 6 zákona o príspevku EŠIF. Správny orgán na základe tohto podnetu rozhodne o vrátení sumy uvedenej v žiadosti o vrátenie.
3. Postup RO je v zmysle príslušných ustanovení § 41a zákona o príspevku z EŠIF nasledovný, ak ide o zákazku s nízkou hodnotou:
4. Ak RO na základe vlastného podnetu alebo podnetu iného orgánu zistí porušenie pravidiel a postupov verejného obstarávania, ktoré malo alebo mohlo mať vplyv na výsledok verejného obstarávania, prostredníctvom žiadosti o vrátenie vyzve prijímateľa o vrátenie poskytnutého príspevku alebo jeho časti, ktorá sa vzťahuje na predmet zákazky. Ak prijímateľ nevráti poskytnutý príspevok alebo jeho časť na základe žiadosti o vrátenie, RO podá podnet správnemu orgánu na konanie, ktorý na základe podnetu rozhodne o vrátení sumy uvedenej v žiadosti o vrátenie.
5. RO postupuje primerane podľa ods. 2, písm. a) až c) tejto kapitoly.
6. Ex post finančnú opravu aplikuje RO aj v prípade, ak zistí porušenie pravidiel a postupov podľa Jednotnej príručky, resp. porušenie legislatívy SR a EÚ v prípade zákaziek, na ktoré sa ZVO nevzťahuje, vrátane zákaziek vyhlásených osobou, ktorej verejný obstarávateľ poskytne viac ako 50% alebo 50% a menej finančných prostriedkov na dodanie tovaru, uskutočnenie stavebných prác, poskytnutie služieb z NFP.
7. RO nie je povinný uzavrieť dodatok k zmluve o NFP v prípade každého uplatnenia ex post finančnej opravy. RO môže zohľadniť uplatnenie výšky ex post finančných opráv aj následne, ak sa vyskytne iný dôvod na zmenu zmluvy o NFP (na uzavretie dodatku k zmluve o NFP).

6 Záverečné ustanovenia

1. Tento metodický pokyn sa vzťahuje aj na finančnú kontrolu VO, ktoré RO vykonáva na základe identifikovania nedostatkov z iného podnetu (kontrola ÚVO, certifikačné overovanie, vládny audit, audit EK a pod.)

1. RO môže určiť, že za prejavenie súhlasu s navrhovanou ex ante finančnou opravou sa považuje podpísanie zaslaného dodatku k zmluve o NFP zo strany prijímateľa a jeho doručenie RO. V tomto prípade RO posiela prijímateľovi spolu s návrhom ex ante finančnej opravy aj znenie dodatku, ktoré nie je podpísané zo strany RO, pričom prijímateľ je v prípade akceptovania ex ante finančnej opravy povinný zaslať RO podpísaný dodatok, spolu s ostatnými dokladmi preukazujúcimi splnenie ďalších podmienok určených RO na udelenie ex ante finančnej opravy. V prípade takéhoto postupu, RO nezasiela osobitnú písomnú akceptáciu navrhovanej finančnej opravy prijímateľovi (kapitola 4, ods. 4 tohto metodického pokynu), ale po overení splnenia všetkých podmienok udelenia finančnej opravy zabezpečí podpis návrhu dodatku zo strany RO a jeho zaslanie prijímateľovi. [↑](#footnote-ref-2)
2. napr. postup podľa článku 6, ods. 6.2, písm. d) bod (v) Vzoru CKO č. 28 (Zmluva o poskytnutí nenávratného finančného príspevku) [↑](#footnote-ref-3)